Document ID: 32010R1169

KOMISIJOS REGLAMENTAS (ES) Nr. 1169/2010
2010 m. gruodžio 10 d.
dėl bendrojo saugos būdo, skirto įvertinti, kaip laikomasi reikalavimų įgaliojimams geležinkelių saugos srityje gauti
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos direktyvą 2004/49/EB dėl saugos Bendrijos geležinkeliuose ir iš dalies pakeičiančią Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva) (1), ypač į jos 6 straipsnio 1 dalį,
atsižvelgdama į 2009 m. rugsėjo 18 d. Komisijai pateiktą Europos geležinkelio agentūros rekomendaciją ERA/REC/SAF/09-2009 dėl bendrojo saugos būdo (BSB) atitikčiai įvertinti,
kadangi:
(1)
Bendrojo saugos būdo (BSB) paskirtis yra sudaryti pagrindą nacionalinėms saugos institucijoms suderinti savo sprendimų priėmimo kriterijus visoje Sąjungoje, kaip numatyta Direktyvos 2004/49/EB 17 straipsnio 4 dalyje. Toks būdas leistų nacionalinėms saugos institucijoms vienodai vertinti reikalavimų atitiktį.
(2)
BSB turėtų aprėpti visus darniuosius reikalavimus ir vertinimo metodus, kad nacionalinės saugos institucijos galėtų išduoti infrastruktūros valdytojui įgaliojimus saugos srityje, skirtus saugos valdymo sistemos tinkamumui apskritai, ir bet kokius konkrečiam tinklui skirtus įgaliojimus. Be to, tikėtina, kad infrastruktūros valdytojas teiks prašymą gauti konkrečiam tinklui skirtų įgaliojimų dalį tuo pačiu metu kaip ir prašymą bendriesiems įgaliojimams, atsižvelgiant į jo saugos valdymo sistemą.
(3)
Nacionalinės saugos institucijos įvertina infrastruktūros valdytojo gebėjimą laikytis visų reikalavimų, nustatytų veiklai apskritai ir veiklai konkrečiame tinke, kuriam jis siekia gauti įgaliojimus, įvertindamos jo saugos valdymo sistemą sistemos bendru lygiu.
(4)
Kiekviena nacionalinė saugos institucija turi pasirūpinti priemonėmis, kad galėtų išnagrinėti, ar paraiškoje įgaliojimams saugos srityje gauti nurodyti rezultatai yra pasiekiami vykdant veiklą po įgaliojimų suteikimo ir ar nuolat laikomasi visų būtinų reikalavimų, kaip reikalaujama Direktyvos 2004/49/EB 16 straipsnio 2 dalies f punkte ir 17 straipsnio 2 dalyje. Todėl tam reikia parengti priežiūros po įgaliojimų suteikimo režimą, pagrįstą svarbiausiais pagrindiniais principais, kad būtų užtikrintas vienodas nacionalinių saugos institucijų taikomas būdas kiekvienoje valstybėje narėje.
(5)
Šiame reglamente numatytos priemonės atitinka Direktyvos 2004/49/EB 27 straipsnio 1 dalyje nurodyto komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatomas bendrasis saugos būdas (BSB), skirtas įvertinti, kaip laikomasi Direktyvos 2004/49/EB 6 straipsnio 3 dalies b punkte nurodytų reikalavimų įgaliojimams saugos srityje gauti.
BSB apima:
a)
procedūrą ir kriterijus, skirtus įvertinti infrastruktūros valdytojų teikiamas paraiškas įgaliojimams saugos srityje, nurodytiems Direktyvos 2004/49/EB 11 straipsnio 1 dalies a ir b punktuose, gauti, kaip nustatyta šio reglamento I ir II prieduose;
b)
Direktyvos 2004/49/EB reikalavimų atitikties po to, kai nacionalinė saugos institucija suteikė įgaliojimus, priežiūros principus, kaip nustatyta šio reglamento III priede.
2 straipsnis
Apibrėžtys
Šiame reglamente vartojamas šis terminas:
priežiūra- priemonės, kurių imasi nacionalinė saugos institucija saugos veiklos rezultatams prižiūrėti po to, kai suteikė įgaliojimus saugos srityje.
3 straipsnis
Paraiškų vertinimo tvarka
1. Nagrinėdamos paraiškas įgaliojimams saugos srityje gauti, teikiamas po šio reglamento įsigaliojimo, nacionalinės saugos institucijos taiko šio reglamento I priede nustatytą tvarką, kad įvertintų Direktyvos 2004/49/EB reikalavimų atitiktį. Nacionalinės saugos institucijos taip pat taiko šio reglamento II priede nurodytus vertinimo kriterijus.
2. Atlikdamos vertinimą nacionalinės saugos institucijos gali priimti pareiškėjų įsipareigojimus, kad jie valdys riziką sudarydami susitarimus su trečiosiomis šalimis. Susitarimuose taip pat nustatomas keitimasis informacija, būtina užtikrinti saugų transporto priemonių naudojimą, ypač su techninės priežiūros valdymu susijusiose srityse.
3. Gaminiai arba paslaugos, kurias rangovai ar tiekėjai teikia infrastruktūros valdytojams, laikomi atitinkančiais saugos reikalavimus, jei rangovai, tiekėjai ar gaminiai yra sertifikuoti pagal atitinkamas sertifikavimo sistemas, numatytas Sąjungos teisės aktais, skirtais gaminių ir paslaugų tiekimui.
4 straipsnis
Priežiūra
Išdavusios įgaliojimus saugos srityje nacionalinės saugos institucijos prižiūri, kaip infrastruktūros valdytojai toliau taiko savo saugos valdymo sistemą, ir taiko III priede nustatytus priežiūros principus.
5 straipsnis
Įsigaliojimas
Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. gruodžio 10 d.

Labels: 7
8